O‘zbekiston Afg‘onistonda Ramazon hayiti munosabati bilan uch kunlik sulh e’lon qilinganini olqishladi

O‘zbekiston Afg‘onistonda musulmonlarning muqaddas oyi — Ramazon yakunida nishonlanadigan hayit bayrami munosabati bilan e’lon qilingan uch kunlik sulhni olqishlaydi. Bu haqda Tashqi ishlar vazirligi matbuot xizmati xabar berdi.
“Umid qilamizki, ushbu muborak kunlarda kurashayotgan taraflar tomonidan o‘t ochishning to‘xtalishi Afg‘onistonda siyosiy tinchlik jarayonini ilgari surish bo‘yicha zarur shart-sharoitlarni yaratadi.
O‘zbekiston Afg‘oniston xalqi bilan do‘stlik va yaxshi qo‘shnichilik munosabatlarini kelgusida ham rivojlantirish hamda mustahkamlash, mamlakatda barqaror va uzoq muddatli tinchlikni o‘rnatish jarayonini har tomonlama qo‘llab-quvvatlash, shuningdek, tinch va farovon Afg‘onistonni bunyod etishda keng ko‘lamli yordam berishga qat’iy sodiqligini yana bir bor bildiradi”, — deyiladi vazirlik bayonotida.
 Afg‘onistondagi voqealar munosabati bilan Tojikiston prezidenti chegaralar mudofaasini kuchaytirishni buyurdi
Eslatib o‘tamiz, aprel oyida AQSh prezidenti Jozef Bayden Afg‘onistondan Amerika qo‘shinlarini olib chiqib ketish boshlanganini e’lon qilgan edi. Uning so‘zlariga ko‘ra, harbiylar mintaqada ularning oldiga qo‘yilgan barcha maqsadlarga erishgan. Qurolli kuchlar 11-sentabrgacha to‘liq chiqarib ketilishi rejalashtirilgan. Amerika va NATO mamlakatlari qo‘shinlari 29-apreldan chiqib ketishni boshlagan.
Oq uy Amerika prezidentining ma’muriyati Tinch okeani yo‘nalishiga e’tiborni jamlashni rejalashtirayotganini aytdi. Ayni vaqtda AQSh davlat kotibi Entoni Blinken Afg‘onistondan qo‘shinlar chiqarib ketilgach, mamlakatda hokimiyat tepasiga “Tolibon” jangarilari kelishi mumkinligini istisno qilmadi.